396 Vulnera

Peccator uulneratus est quando incidit in aliud mortale peccatum, Job 24[:12]: Anime *vulneratorum* clamabant. Secundum Ysidorum, *Ethimologiarum* 12, venenum non donec caro vulneretur uel perueniat ad sanguinem. Caro uulnetur ut perueniat ad sanguinem, sic nec peccatum donec intret ad consensum. Circa quod est sciendum quod mundus vulnerat per auaritiam, caro per concupisciam, diabolus per superbiam.

De primo, Jer. 51[:52]: *In omni terra mugiet vulneratus*. Impossibile est hominem multum versari inter spinas nisi aliquando uulneretur. Nam *qui scindit ligna uulnerabitur ab eis*, Eccle. 10[:9]. Vnde verificatur illud Tre. 2[:12]: *Deficerent quasi vulnerati in plateis civitatis*. Ambrosius, dicit quod cornices conducunt ciconias versus Asiam si semper redeunt uulnerate. Sic homines qui de nido intermittunt. Seneca, *Epistula* 60, Alexander Magnus dum circumiret ciuitatem obsessam uulneratus est et sic hominem se esse recognovit. Can. 5[:7] legitur quod dum sponsa exiret per vicos et plateas ciuitatis vigiles uulnerauerunt eam et *pallium* abstulerunt. Sic peccatum ledit et honestatem conuersacionis tollit.

De secundo, quod caro uulnerat per concupiscenciam, Can. 4[:9]: *Vulnerasti cor meum, soror mea, sponsa; in uno oculorum tuorum*. Sic est de concupiscentia mulierum dicit Ysidorus, libro [12], capitulo 27, basiliscus uulnerat aues volantes supra se et facit eas cadere per visum suum venenosum. Sic uulneratur, Prou. 7[:26]: *Multos vulneratos* ejecit. Hoc patuit, Gen. 34[:25-26] de Dyna propter quam multi sunt uulnerati et intersum, quando grauissimus erat dolor uulnerum. Vnde legitur Dan. 13[:9] de illis senibus quod ambo erant uulnerati. Vnde dicit Pamphilius, auctor de seipso iuuene et fatuo: Vulneror et clausum porto sub pectore telum.

¶ De tercio, quod diabolus uulnerat per superbiam, Ysai. 14[:12]: *Corruisti in terram, qui vulnerabas gentes*. Vulnus superbie semper habet casum. Plinius dicit quodlibet tantus canum naturaliter delectet ceruum. Tamen si uulneretur descendit de monte et fugiens se abscondit. Sic debet homo uulneratus per superbiam descendere ad humilitatem, Eccli. 27[:22]: *Effugit quasi caprea de laqueo*, quia *vulnerata est anima ejus*. Hunc casum deplangit Dauid, [2] Reg. 1[:18]: *Considera Israel, pro his qui mortui sunt, super excelsa tua vulner*- /f. 124vb/ *ati*.

¶ Item, Augustinus, in libro *De singulis clericorum*, dicit sic acrius diuitibus quam pauperibus inuidetur, et non inopes, sed locupletes inquietat infestatio latronum. Plus duces et principes quam milites ab hostibus impetuntur in pugna. Violencius propulsantur ventis culmina altiora. Vnde 3 Reg. 2[:34] in bello regis Israel contra Siros solus Achab legitur uulneratus, Ysai. 53[:5]: *Ipse vulneratus est propter iniquitates nostras*, cuius *livore sanati sumus*. Pellicanus, uulnerat se ad sanandum pullos suos per serpentem mortificatos. Sic Christus propter genus humanum, Luc. 10[:33] legitur quod Samaritanus apropians uulnerato, alligauit uulner eius, sic Christus. Vnde secundum Bernardum, dicit anime peccatrici plus me grauant, peccata tua quam uulnera mea. Nota quomodo Theseus veniens in auxilium Troianorum uulneratus est ab Achille. Ita quod a medicis curari non potuit et consulens Appollinem accepit in responso quod curaretur si eadem via et eadem lancea percuteretur quod et factum est ab eodem Achille. Vnde Ovidius, *De remedia*, uulnus Achilleo que quondam fecerat hasta; uulneris auxilium Peleus hasta fuit.